УсакIуэм и лэжьыгъэхэм щыгъуазэ ящI
ЩоджэнцIыкIу Алий къызэралъхурэ илъэси 115-рэ зэрырикъум теухуа Iуэхугъуэхэм пащэ.
ЩоджэнцIыкIу Алий и музейм мы махуэхэм яшащ Налшык къалэ дэт сабий сад №15-м и гъэсэнхэр. «Садым и лэжьакIуэ Къармэ Людмилэ фIыщIэ ин худощI щIэх-щIэхыурэ я сабийхэр къызэрытхуишэм папщIэ. Ахэр дихьэхыу щIодэIу ди усакIуэ щэджащэм и гъащIэм теухуауэ яхуэтIуатэ хъыбархэм, и усэхэм, и поэмэхэм. Сыт и уасэ къыдэкIуэтей ди щIэблэр апхуэдэурэ лъэпкъ литературэм зэрыхэдгъэгъуазэм?!» — жаIэ музейм и лэжьакIуэхэм.
Сабийхэр ирагъэплъащ Алий зэрихьа хьэпшып зэмылIэужьыгъуэхэм, и IэдакъэщIэкIхэр зэрыт тхылъхэм, усакIуэм теухуауэ жаIа псалъэ Iущхэм, нэгъуэщIхэми.
ЩоджэнцIыкIум и гъащIэмрэ и къалэмыпэм къыщIэкIа тхыгъэхэмрэ ятеухуа зэIущIэхэр, семинархэр, литературнэ пшыхьхэр ди республикэм и школхэм, сабий садхэм, еджапIэ нэхъыщхьэхэм, библиотекэхэм щрагъэкIуэкI. Мы мазэм музейм къыщызэрагъэпэщынущ нэгъуэщI щIыпIэхэм къикIахэри зыхэтыну пшыхь.
ШЭРЭДЖ Дисэ.
